RPFના બોરીવલીના સિનિયર ઇન્સ્પેક્ટર રાજીવસિંહ સેલેરિયાએ જણાવ્યું હતું કે ‘રવિવારે મોડી રાત્રે આ ટીનેજર બોરીવલી સ્ટેશનના પ્લૅટફૉર્મ-નંબર ચાર પર શંકાસ્પદ રીતે ફરતી હતી અને સુસાઇડ કરવાની કોશિશ કરી રહી હતી. ફરજ પરના કૉન્સ્ટેબલ સુધીરસિંહને શંકા જતાં તેણે તરત જ સફાઈ મહિલાકર્મચારીની મદદથી તેને બચાવી લીધી હતી. યુવતીને ઑફિસમાં લાવવામાં આવી ત્યારે તે ડિપ્રેશનમાં હતી અને સતત રડી રહી હતી. પાણી પીવડાવ્યા બાદ યુવતી નૉર્મલ થઈ હતી અને તેણે જણાવ્યું હતું કે તે કાંદિવલી (ઈસ્ટ)માં હનુમાનનગરમાં તેના પેરન્ટ્સ સાથે રહે છે અને કાંદિવલીની ઇમિટેશન વર્કશૉપમાં જૉબ કરે છે. દરરોજના ઘરેલુ ઝઘડાને કારણે તે ગુસ્સે થઈને રવિવારે મોડી રાત્રે ઘરેથી નીકળી બોરીવલી રેલવે-સ્ટેશન પર આવી હતી.